
Carul votiv cu protome aviformede acum 3.000 de 
ani de la Bujoru (jud. Teleorman) 
 
de Conf. Univ. dr. George V Grigore 
 
 
 
Acest car votivde o formă cu totul aparte a fost descoperit 
întâmplător, în primăvara anului 1974, cu ocazia unor lucrări agricole, 
în imediata vecinătate a sediului C.A.P. Bujoru, din județul 
Teleorman. Cu acel prilej, a fost nivelată o movilă de circa 1,5 m 
înălțime și cu diametru de aproximativ 20 m, situată la 350 m est de 
șoseaua Alexandria – Giurgiu. A doua zi, prin sârguința directorului 
școlii din comună, profesorul Dobre Ghena și unui grup de elevi au 
fost recuperate și alte obiecte ce au făcut parte din inventarul 
mormântului tumular de înhumație distrus în ziua precedentă. În 
toamna aceluiași an, au fost efectuate de către Emil Moscalu, de la 
Institutul de Arheologie din București, săpături arheologice de salvare 
pe aria locului descoperirii. Astfel, s-a putut stabili faptul că fusese 
vorba de un mormânt tumular de înhumație, distrus de arături. În 
aceste condiții, din inventarul funerar au fost recuperate în primăvara 
anului 1974carul-votiv-recipient cu protome aviforme (păsări 
acvatice) și două figurine aviforme (păsări acvatice), o figurină 
zoomorfă (cabalină), un pandantiv în formă de secure-dublă 
aparținând, cel mai probabil, carului-recipient —, o aplică fruntar, 
patru aplice cruciforme și două falere de harnașament, trei fragmente 
de saltaleoni, o bară mică de bronz cu două orificii verticale și un cuțit 
mic din fier, precum și fragmente ceramice (decorate și nedecorate). 
În toamna anului 1974, cu ocazia săpăturilor arheologice de salvare au 
mai fost recuperate fragmente de la o cană (decorată cu motive tipice 
stilului ceramic Basarabi) și resturi osteologice umane (craniu și oase 

ale membrelor inferioare). Din inventarul funerar ar mai fi făcut parte 
două vase ceramice, înalte de 0,30–0,40 m, distruse cu ocazia 
lucrărilor agricole care au nivelat movila funerară.Piesa (carul votiv) 
are următoarele caracteristici: Nr.inv. 135281; Materialul folost: 
bronz, fier; Tehnica: turnare, batere la cald, cizelare; G: 2.860 gr, Lt: 
26,00 cm, lt: 15,5 cm, Ht: 16,50 cm, L-recipient: 15,30 cm; l-
recipient: 13,20 cm, H-recipient: 5,50 cm, D roată: 10,2 cm; Loc de 
descoperire: Bujoru, com. Bujoru, jud. Teleorman; Context 
descoperire: mormânt tumular de înhumație distrus de lucrări agricole 
(1974); Datare: perioada mijlocie a primei epoci a fierului (Hallstatt 
mijlociu), Ha B3–C, secolul VIII î.Hr., perioada culturii (stilului 
ceramic) Basarabi.Piesa a fost adusă pentru prima dată în 
laboratoarele de specialitate ale Muzeului Național de Istorie a 
României în 1975, pentru lucrări de consolidare preventivă și 
realizarea unei copii de către Dan Ivanovici (restaurator). De remarcat 
faptul că, la descoperirea sa, roțile erau detașate de corpul propriu-zis 
al carului-recipient, inclusiv unele dintre protomele avimorfe care 
ornamentau aceste componente. Între 1975 și 1979 piesa originală a 
fost expusă la Muzeul Județean de Istorie Teleorman din Alexandria, 
iar la Muzeul Național de Istorie a României s-a aflat o replică a 
acestui obiect. Dată fiind degradarea progresivă a stării sale de 
conservare, piesa a revenit — în vara anului 1979 — la Muzeul 
Național de Istorie a României, unde a intrat într-un laborios proces 
de investigare fizico-chimică și restaurare. Aceste lucrări au fost 
realizate de un colectiv format din: Doina Șeclăman Turcu (chimist), 
Victoria Stănescu (restaurator), Emil Chivulescu (restaurator), 
Rolando Negoiță (restaurator) și Aldo Chivulescu (restaurator). Cu 
acest prilej, vreme de un an, au fost realizate tratamente chimice, 
completări din rășină expodixică ale elementelor lipsă (5 pandantive 
în formă de secure-dublă, inele de prindere, protome avimorfe din 
zona roților), consolidarea fisurilor și montarea roților pe corpul 
obiectului (proces deosebit de laborios, care a presupus performarea 
miezurilor de fier mineralizat). Una dintre figurinele avimorfe 

originale, detașată de una din roțile carului încă de la momentul inițial 
al descoperirii, a intrat ulterior în colecțiile Muzeul Național de Istorie 
a României, în anul 1982. Piesa originală, restaurată a fost expusă 
pentru prima dată la Muzeul Național de Istorie a României în mai 
1980, putând fi admirată — cu unele întreruperi — în expoziția 
permanentă a acestuia vreme de două decenii, până la începutul anilor 
2000, când au început lucrările de reabilitare și modernizare — 
nefinalizate nici astăzi — ale celui mai important muzeu de profil 
arheologico-istoric al țării. 
Carul votiv de la Bujoru constituie una dintre piesele de 
importanță excepțională din colecțiile Muzeului Național de Istorie a 
României. Piesa a fost prezentată în cadrul unor expoziții 
internaționale dintre care amintim: Goldhelm, Schwert und 
Silberschätze: Reichtümer aus 6000 Jahren rumänischer 
Vergangenheit (Museum für Vor- und Frühgeschichte, 
Archäologisches Museum, Frankfurt am Main, 1994); Thraker und 
Kelten beidseits der Karpaten (Kelten Museum Hochdorf/Enz, 2000–
2001); Guldskatter Rumänien under 7000 år (Medelhavsmuseet, 
Stockholm, 2004). 
O descriere amănunțită a carului miniatural din bronz ar suna în 
felul următor: format dintr-un recipient oval (cazan de mici 
dimensiuni), acoperit cu capac şi susţinut pe două osii (din fier). În 
partea inferioară a recipientului, dispuse simetric, câte patru perforații 
(tubulare) prin care trec osiile roților.Pe fiecare dintre osii sunt 
montate câte două roţi fixe, cu patru spiţe, având obezile supraturnate, 
pe diametrul interior, cu fier. Pe capac apare câte o protomă aviformă 
(pasăre acvatică) la fiecare extremitate, având atașat în partea 
inferioară a ciocului câte un anou fix (din fier) cu un pandantiv în 
formă de secure dublă; în partea centrală capacului există o 
apucătoare, formată dintr-o tijă verticală, suprapusă de un anou fix, 
terminat în partea superioară cu două protome aviforme (păsări 
acvatice), dispuse antitetic. Pe capac, dispuse simetric, la baza gâtului 

celor două protome aviforme, câte o perforație circulară având 
corespondent pe marginea recipientului. La ambele capete ale 
recipientului câte o pereche de protome aviforme (păsări acvatice), 
fiecare având în zona gâtului un anou fix (din fier) cu pandantiv. În 
cazul tuturor celor șase protome aviforme mari, ochii sunt figurați prin 
mici protuberanțe cilindrice.În partea inferioară a gâtului fiecăreia 
dintre cele șase protome aviforme mari apar câte patru caneluri. Cinci 
din cele șase pandantive în formă de secure-dublă (labrys), atașate 
printr-un anou fix din fier în zona ciocului (în cazul celor două de pe 
capacul recipientului) și a gâtului (în cazul celor patru de la 
extremitățile recipientului) fiecăreia dintre cele șase protome aviforme 
mari, sunt reconstituite din rășină sintetică în contextul procesului de 
restaurare a piesei realizat în laboratoarele de specialitate ale Muzeului 
Național de Istorie a României la finele anilor ’70 ai secolului XX. Pe 
fiecare butuc (din fier) al celor patru roţi apare câte o figurină 
avimorfă (pasăre acvatică), în poziție verticală, două dintre acestea 
fiind desprinse din vechime și repoziționate în contextul procesului de 
restaurare. Cele patru roți sunt dispuse ușor oblic față de planul 
vertical.Piesa în discuție are caracter de unicat, dar există o serie de 
analogii, cel puțin din punct de vedere tipologic. Cea mai apropiată 
dintre acestea este — cu siguranță —carul-recipient votiv de la 
Orăștie, acesta fiind — foarte probabil — parte a unui depozit de 
bronzuri (sau, după alți autori, parte a inventarului unui mormânt) 
descoperit întâmplător la jumătatea secolului al XIX-lea în ținutul 
Orăștiei, mai exact între localitățile Romos și Vaidei (jud. Huneodara) 
și păstrat până astăzit în colecțiile Muzeului de Istorie Naturală 
(Naturhistoriches Museum) din Viena. 
Încadrarea cronologică generală a piesei se poate face în 
perioada mijlocie a primei epoci a fierului (Hallstatt mijlociu, sec. IX–
VII î.Hr.), perioadă care, în cuprinsul terioriului actual al României, 
este caracterizată în bună măsură prin apariția și evoluția culturii 
(stilului ceramic) Basarabi, expresie a sintezei complexe a unor 

elemente de cultură materială. Definirea acestei culturi se bazează 
preponderent pe un stil ceramic cu decor specific, documentat 
deopotrivă prin descoperiri în așezări și necropole. Aria de răspândire 
a acesteia este considerabilă, anume din zona Banatului și Voievodinei 
către vest, până în jumătatea sudică a Moldovei către est, respectiv 
între Munții Balcani la sud și valea Mureșului la nord, cu accent pe 
valea Dunării mijlocii și de jos. Însă, piese ceramice cu decor specific 
culturii Basarabi sunt cunoscute și mai la vest de zona amintită, în aria 
civilizației hallstattiene propriu-zise, respectiv în cuprinsul teritoriilor 
actuale ale Serbiei, Croației, Ungariei și Austriei.De asemenea, 
obiectele din bronz și fier găsite în asociere cu piese ceramice tipice 
stilului Basarabi își găsesc analogii dincolo de aria de răspândire a 
acestui culturi, în spațiul vest-balcanic și est-alpin, dar și către zona 
nord-pontică. Înțelegând utilizarea termenului de „cultură” 
(arheologică) ca fiind o convenție de limbaj, descoperirile 
caracterizate prin ceramică de tip Basarabi sunt considerate de 
specialiști ca expresii ale unor posibile procese de ordin cultural-
istoric din prima jumătate a mileniului I î.Hr. Motivistica decorului de 
tip Basarabi poate fi interpretată — cu titlu de ipoteză — ca fiind 
inclusiv o reflectare a unor credințe spirituale ale acelor timpuri. 
Astfel, unele dintre simbolurile (inclusiv cele antroporfe, zoomorfe și 
aviforme) întâlnite pe acest tip de ceramică, dar și reprezentările 
figurative — mult mai puțin numeroase comparativ cu cele dintâi — 
pot să contribuie la aprofundarea cunoașterii și înțelegerii unor aspecte 
ale manifestărilor cu caracter cultic din această perioadă. 
Pentru cunoașterea simbolisticii acestor reprezentări prezente pe 
carul votiv studiat, se pot face diverse analogii cu alte piese 
arheologice asemănătoare. Dintre acestea, carele miniaturale de tip 
„Kesselwagen”reprezintă o categorie cu totul aparte de artefacte cu 
funcție cultică, asociate perioadei târzii a epocii bronzului și primei 
epoci a fierului. Asemenea piese votive sunt cunoscute în număr 
foarte mic; acestea sunt fie elemente componente ale unor depuneri cu 

caracter cultic sau fac parte din inventare funerare. În ceea ce privește 
elementele decorative ale unor asemenea piese se remarcă simbolul 
„păsării acvatice”, cunoscând diverse variante figurative. Ținând cont 
de încadrarea tipologică a piesei de la Bujoru, anume carele-recipient 
miniaturale (Kesselwagen), sunt de amintit o serie de analogii 
reprezentate de descoperirile de la Skallerup „Trudshøj” (Danemarca), 
Peckatel (Mecklenburg, Germania), Acholshausen (Germania), 
Milavče (Boemia, Cehia), Domasław (Polonia), Strettweg 
(Steiermark, Austria), Glasinac (Bosnia-Herțegovina), Fertőendréd 
(comitatul Sopron, Ungaria), Kánya (comitatul Tolna, Ungaria), 
Delphi (Grecia). Un loc aparte – în stabilirea analogiilor pentru cele 
două care în discuție – exemplarele provenind din spațiul italic, 
precum cele de la Bisenzio, Sesto Calende, Este, Ca’ Morta etc. 
O altă categorie relevantă pentru încercarea de a descifra 
semnificația carelor de la Bujoru și Orăștie o reprezintă oiștile de car 
decorate cu figuri ornitomorfe de tip „Deichselwagen”(carele 
miniaturale de tip „Deichselwagen”). Și-n acest caz este vorba de un 
număr restrâns de descoperiri, provenind din zona nordică a 
continentului european, preponderent din arealul culturii Lausitz. În 
general, asemenea artefacte provin din depuneri cu caracter cultic. 
Sunt de amintit, în acest context, descoperiri precum cele de la 
Heegermühle bei Eberswalde (Kr. Barnim, Germania), Egemose (Amt 
Svendtborg, Danemarca), Svijany (Bez. Ternov, Boemia), Burg (Kr. 
Spree-Neisse, Germania), Frankfurt am Oder (Germania), Potsdam-
Eiche (Germania), Pierstina (Pow. Milicz, Polonia). Din această 
categorie fac parte o serie de vase de cult, din bronz sau ceramică, 
formate dintr-o tavă / platou, de formă aproximativ rectangulară, cu 
lungime variind de la 40 cm până la 1 m, cu un recipient (rotund / 
semisferic) plasat în centru, întregul ansamblu fiind amplasat pe un 
suport tronconic. Sunt cunoscute mai puțin de 10 exemplare, realizate 
din bronz, majoritatea descoperite în Italia – necropolele de la Acqua 
Acetosa Laurentina, Lavinia, Bologna (Benacci Caprara și Arnoaldi) 

și Capua, respectiv unul singur în Slovenia (tumulul de la Črnolica). O 
serie de vase de acest tip din ceramică provin din necropolele de la 
Bologna – Arnoaldi (dar sunt inediți) și Bologna – Benacci Caprara. 
Toate aceste contexte funerare sunt databile în perioada sec. VIII–VII 
î.Hr.. 
Carele miniaturale de tip „Beckenwagen (numite și de tip „Porta 
vivante”, termen utilizat cu precădere în literatura italiană de 
specialitate) sunt compuse dintr-o tavă / platou, mai mult sau mai 
puțin rectangular, cu lungime de cca 1 m, cu un recipient (rotund / 
semisferic) plasat în centru, întregul ansamblu fiind amplasat pe un 
șasiu cu 4 roți. Sunt cunoscute mai puțin de 10 exemplare, realizate 
din bronz, toate descoperite în Italia în necropolele de la Veio, Osteria 
dell’Osa, Cerveteri (Caere), Praeneste, Narce și Vetulonia, contexte 
funerare databile în perioada sec. VIII–VII î.Hr.. De remarcat o serie 
de elemente figurative care decorează exemplarul de la Vetulonia – 
Circolo dei Lebeti. Trebuie subliniat faptul că fiecare piesă în parte 
din categoriile „presentatoii” și care miniaturale tip „porta vivante” 
(Beckenwagen) este diferită și oferă detalii importante privind 
soluțiile stilistice, dar per ansamblu toate presupun aceeași tavă/platou 
cu un vas dispus central. După cum am arătat aceste obiecte cultice 
sunt caracteristice unui interval cronologic foarte bine definitit, între a 
doua jumătate a secolului VIII î.Hr.. și până în al doilea sfert al 
secolului următor. Cele mai timpurii exemplare de care miniaturale de 
tip Beckenwagen se caracterizează printr-un decor geometric, 
combinat cu reprezentări de păsări acvatice, pentru ca exemplarele 
mai târzii să fie ornamentate cu elemente iconografice diferite – lupte 
de feline și motive florale, distincte însă de stilul orientalizant. Mai 
sunt demne de a fi menționate „situlele” (stamnoi) de tip 
„Hajdubőszőrmény”. Același element figurativ, compus din una sau 
mai multe perechi de păsări acvatice dispuse antitetic față de un disc 
solar, constituie — indirect — mărturii ale unor manifestări spirituale 
din timpuri străvechi. Unele dintre cele mai elocvente exemple îl 

constituie situlele de bronz de tip „Hajdúböszörmeny”, databile la 
nivel de HaB1–HaB2, respectiv în perioada de la jumătatea secolului 
XI î.Hr. (± 1050 î.Hr.) și cel mai probabil până în prima jumătate a 
secolul al IX î.Hr.. Vasele de metal de acest tip provin din două tipuri 
de depuneri: ca parte componentă a unor depozite de bronzuri și piese 
din inventare funerare, dar această a doua categorie fiind mai puțin 
reprezentată.Deși identificate în literatura de specialitate drept situle 
de tip Hajdúböszörmeny, T. Soroceanu a propus – destul de recent – 
reconsiderarea acestei terminologii, desemnând această categorie de 
vase din foaie de metal ca fiind – de fapt – stamnoi, de vreme ce 
torțile laterale, poziționate pe umărul acestor recipiente nu permit 
transportul lor pe distanțe mari, astfel că funcțiunea lor va fi fost – mai 
degrabă – aceea de vase pentru amestecul băuturilor, în cadrul unor 
ceremonii. În stadiul actual al cercetării, centrul de producție al acestui 
tip de vase pare să fi fost localizat în zona Tiszei superioare (bazându-
ne pe descoperirile de la Hajdúböszörmeny, Nyírlugos, Sényő, 
Tiszanagyfalu etc.), de unde asemenea piese se răspândesc către vest – 
în spațiul nord-italic (descoperirile de la Pizzughi, Rivoli) și chiar în 
zona sud-estică a teritoriului actual al Franței (descoperirea – mai 
recentă – de la Saint Romain de Jalionas), către zona nord – pe 
teritoriul actual al Germaniei (descoperirea de la Unterglauheim) și 
spre zona baltică (descoperirile de la Lúčky, Biernacice, Granzin și 
Siem), dar și către către est–sud-est – în vestul teritoriului actual al 
României (descoperirile de la Sâg, Remetea Mare și Oradea).De 
asemenea, trebuie amintit faptul că, din perioada de la sfârșitul epocii 
bronzului și începutul epocii fierului, anume în perioda câmpurilor de 
urne (Urnenfelderzeit / UFZ = Bz D – Ha B / 1300 – 800 î.Hr.), 
datează alte piese din metal cu reprezentări figurative ale bărcii solare 
cu păsări acvatice (Vogelsonnenbarken). Între acestea se numără: 
recipiente din metal (altele decât situlele sau vasele stamnoi de tip 
Hajdúböszörmeny, precum cele de tip Veio – Seddin – 
Gevelinghausen, dar și străchini cu marginea lată sau capace), piese de 
port – centuri, brice; piese de armanent – spade, cuirase, coifuri. 

Astfel, păsările acvatice și barca solară trasă de păsări acvatice apar 
drept simboluri de primă importanță ale acelor timpuri.Pentru acest tip 
de vase și carele miniaturale de tip „porta vivante”, diverși autori sunt 
de acord cu privire la utilizarea lor rituală ca vase ceremoniale (pentru 
ceremonii). În acest sens sunt considerate atât contextul lor de 
descoperire, dar și elementele constituente, forma specifică, precum și 
intervalul cronologic foarte distinct. Foarte probabil, recipientul 
central va fi fost utilizat ca arzător de substanțe aromate sau ca 
„receptacul” al unor lichide pentru sacrificiu sau hrană pentru zeități. 
Altfel spus, ambele tipuri de vase au fost utilizate ca instrumente 
rituale ale elitelor civilizației etrusce timpurii, pentru libații sau 
practici divinatorii.În ciuda faptului că se cunoaște foarte puțin 
referitor la practicile divinatorii ale comunităților preistorice din 
cuprinsul Europei, trebuie amintit faptul că pentru zona Etruriei există 
o serie de date – destul de timpurii – cu privire la practicii divinatorii 
legate de urmărirea zborului păsărilor în scopul de a ghici viitorul. 
Dacă este să încercăm formularea unei ipoteze privind proveniența 
carului miniatural votiv de la Bujoru, dar și a celui de la Vaidei, cu 
siguranță trebuie să avem în vedere o serie de descoperiri din zona 
vest-balcanică (de ex. carul miniatural votiv de la Glasinac) și din 
mediul nord-eladic (de ex. carul miniatural cu recipient de la 
Delphi).După cum am văzut, simbolul păsării acvatice — asociat în 
unele cazuri cu discul solar — este utilizat începând cu perioada târzie 
a epocii bronzului și până în perioada mijlocie a primei epoci a 
fierului, fiind întâlnit într-o serie de descoperiri din spațiul scandinav, 
Europa centrală, zona Italiei și peninsula Balcanică. Acest simbol este 
întâlnit pe o serie întreagă de artefacte (care miniaturale, situle, 
stamnoi, cuirase, coifuri etc.), realizate din bronz și aparținând – foarte 
probabil – elitelor acelor timpuri. Privit în acești termeni, binomul 
iconografic format din vehicul (car sau barcă) tras de perechi de păsări 
(acvatice) pare să figureze mișcarea zilnică a soarelui între orizonturi. 
Dar acest cult solar specific perioadei preistoriei târzii poate fi numai 
presupus. Cu toate acestea, universalitatea și omniprezența – aproape 

arhetipală – a motivului perechilor de păsări ne îndeamnă să-l 
considerăm drept un semn / simbol cu semnificație aparte în sistemele 
de credințe din epoca bronzului și prima epocă a fierului la nivel 
european. Perechea de păsări (acvatice) poate va fi reprezentat un 
atribut sau – puțin probabil însă – o epifanie – a unei divinități sau 
principiu divin astăzi necunoscute.În absența oricărei surse literare 
pentru perioada preistorică (inclusiv târzie), care ar fi putut să 
contribuie la deslușirea semnificației și ideologiei asociate 
reprezentărilor de păsări acvatice, poate fi doar presupusă o anumită 
sacralitate a acesteia. Așa cum am arătat, fiecare vas pe care sunt 
figurate (în varii modalități) reprezentări ornitomorfe sunt exemplare 
unicat, dar în egală măsură au o structură (constitutivă) comună. 
Astfel, un recipient (sau vehicul) este plasat întotdeauna între protome 
ornitomorfe, dispuse la extremitățile vaselor în postură antitetică. În 
comparație cu numeroasele tipuri de artefacte ornamentate cu 
simbolul păsărilor acvatice și al discului solar, vasul recipient în formă 
de pasăre nu este numai ornamentat cu acest simbol, ci înfățișează – în 
ansamblul său – însuși simbolul, iar astfel perechea / perechile de 
păsări antitetice derivă – firesc – din această formă generică. Între cele 
mai vechi exemplare de care miniaturale votive de tip Kesselwagen 
sunt cele de la Skallerup și Acholshausen, datând de la sfârșitul epocii 
bronzului.Curând după acest moment, sunt în uz situlele și alte vase 
din bronz ornamentate cu binomul simbolic amintit, asemenea 
descoperiri – datând din primele două secolele ale mileniului I î.Hr. – 
fiind cunoscute pentru teritoriul actual al Danemarcei, Germaniei, 
Poloniei, Boemiei, Austriei, Italiei, Sloveniei, Bosniei-Hertegovina, 
Ungariei și României. Desigur, nu ar fi corect să afirmăm că orice 
obiect preistoric ornamentat cu perechi de păsări acvatice a reprezentat 
un instrument ritual, dar cel puțin în cazul recipientelor ornitomorfe 
toate indiciile conduc spre o asemenea interpretare. Structura comună 
a acestora și modalitatea distinctă de reprezentare a simbolului 
pledează pentru utilizarea lor în cadrul unor practici sacre, rituale. De 
asemenea, funcționalitatea unor asemenea artefacte este diferită, unele 

fiind utilizate – probabil – pentru libații, altele ca afumătoare (în care 
se ardeau substanțe aromate), iar altele ca urne funerare. Toate aceste 
reprezentări figurative vor fi fost asociate unui mythos sau poate unei 
cosmogonii, astăzi însă necunoscute. În absența oricăror surse scrise 
nu putem însă să răspundem unei întrebări importante: cum va fi fost 
înțeles simbolul păsării acvatice de către diversele comunități din 
epoca bronzului și prima epocă a fierului în Europa? Este știut faptul 
că miturile se răspdândesc pe spații largi și orizonturi ample 
temporale, dar transmiterea lor orală comportă variații, readaptări etc. 
Cu toate acestea, dată fiind maniera de redare figurativă întrucâtva 
standardizată a simbolului păsărilor acvatice în asociere cu discul 
solar ar putea fi un indiciu pentru a presupune că nu vor fi existat 
semnificații ale acestuia foarte diferite sau convingeri religioase 
divergente asociate acestuia în cazul comunităților învecinate sau care 
aveau relații de schimb la distanță. Dacă acceptăm interpretarea 
potrivit căreia formele circulare care ornamentează vase din metal, 
piese de port și armanent – de la sfârșitul epocii bronzului și prima 
epocă a fierului – reprezintă soarele, ne putem întreba de ce acesta este 
figurat de mai multe ori și în maniere diferite? Astfel, în încercarea de 
a descifra asemenea imagini „ermetice” un posibil răspuns ar putea fi 
punerea în scenă / transmiterea unei narațiuni cosmologice, care ar 
explica parcursul ciclic și repetitiv al soarelui. Trebuie spus că primul 
izvor scris care amintește de păsări acvatice ce trag un car este 
reprezentat un text literar (avându-l ca autor pe poetul liric grec 
Alkaios/Alcaeus din Mytilene), ce face referire la călătoria anuală a 
zeului Apollo (într-un car tras de lebede) – zeu trac - la sanctuarul de 
la Delphi, sursă care datează abia de la sfârșitul secolului al VII î.Hr. 
(fiind păstrat însă numai printr-un rezumat din sec. IV d.Hr., datorat 
sofistului și retoricianului Himerius din Atena), este foarte probabil ca 
acest mit să aibă reminescențe mai vechi, asociate unui cult solar. 
Ulterior, sursele narative antice despre voiajul mitic al lui Apollo din 
ținutul hiperboreenilor (așadar din ținuturi nordice) către Elada și 
festivalurile sale celebrate potrivit diverselor calendare ale unor orașe 

antice grecești (precum Atena, Delphi, Delos) se înmulțesc, reflectând 
tot mai pronunțat asocierea naturii acestei zeități cu soarele, mai exact 
cu mișcarea anuală a astrului solar (solstițiile de vară și de iarnă). Într-
o asemenea ipoteză, carul-recipient de la Bujoru constituie un bun 
exemplu pentru studierea unor posibile semnificații ale unor practici 
de cult pre- și protoistorice. Este de remarcat faptul că, în cursul 
secolului VII î.Hr. se petrece o schimbare în ceea ce privește practicile 
religioase – cel puțin pentru spațiul central alpin și estic subalpin 
(altfel spus în aria civilizației hallstattiene propriu-zise), de vreme ce 
simbolul reprezentat de perechea / perechile de păsări acvatice începe 
treptat să nu mai fie utilizat, fiind înlocuit de o reprezentare 
antropomorfică (feminină), probabil o divinitate a acelor timpuri. În 
acest sens este de remarcat carul votiv de la Strettweg. 
O ipoteză personală leagă imagistica păsărilor acvatice de ideea 
de potop universal ce vine la sfârșitul unei lumi (al unui timp), odată 
cu o nouă creație „adusă” în maticea (matca) vasului ritualic (mitra), 
imagistică păstrată în oralitatea populară prin transmiterea valențelor 
creatoare unei păsări acvatice și în prezent; barza, fiind cea care aduce 
copiii în sânul căminului. Toporul dublu este imaginea armei Marelui 
Zeu, simbol al celor două „lovituri” apocaliptice ce vor veni. Soarele 
poate apare în barca trasă de păsări, reprezentat în călătoria sa 
cerească, ca și simbol al timpului trecător, dar și ca simbol al timpului 
care ne „trage” către un destin implacabil. Toate acestea sunt, după 
zona de răspândire europeană, semne ale Vechii Religii Pământene a 
Geților de Aur primordiali.  
Acordându-i importanța cuvenită, MuzeulNaţional de Istorie a 
României (MNIR) a expusînlunamartiea anului2015, încadrulseriei 
„Exponatullunii”, acestăpiesă de excepție din colecțiile sale: 
„Carulvotiv de la Bujoru”.  

Dr. Corina Borş – „Carul votiv de la Bujoru”, apărut pe 
„www.capodopere2019.ro”   
 
 
 
 
Inventarul funerar al mormântului tumular de înhumație de la Bujoru 
(jud.Teleorman): carul-votiv-recipient cu protome aviforme (păsări acvatice) și două 
figurine aviforme (păsări acvatice), o figurină zoomorfă (cabalină; calul ce ține cu 
picioarele pământul întins), un pandantiv în formă de secure-dublă (labrys – toporul 
Zeului Zamolxe) — aparținând, cel mai probabil, carului-recipient —, o aplică fruntar 
(cu un chip uman (zeiesc?) „ridicat” între două volute „temporale” – Timpul Zeului), 
patru aplice cruciforme (simbolistica numărului 4, dar și prezența elementului 
cruciform) și două falere de harnașament, trei fragmente de saltaleoni, o bară mică de 
bronz cu două orificii verticale și un cuțit mic din fier, precum și fragmente ceramice 
(decorate și nedecorate).  În toamna anului 1974, cu ocazia săpăturilor arheologice de 
salvare au mai fost recuperate fragmente de la o cană (decorată cu motive tipice stilului 
ceramic Basarabi) și resturi osteologice umane (craniu și oase ale membrelor inferioare). 
Din inventarul funerar ar mai fi făcut parte două vase ceramice, înalte de 0,30–0,40 m, 
distruse cu ocazia lucrărilor agricole care au nivelat movila funerară. 
  
 
  
  
  

  
 
  
 Carul votiv de la Bujoru, în comparație cu artefacte asemănătoare: Carul votiv de la 
Glasinac (Bosnia Herțegovina) și Carul votiv de la Strettweg Steiermark (Austria).   
  
  

  
 
  

Piesa (carul votiv cu protome aviforme descoperit la Bujoru - Teleorman) are 
următoarele caracteristici: Nr. inv. 135281; Materialul folost: bronz, fier; Tehnica: 
turnare, batere la cald, cizelare; G: 2.860 gr, Lt: 26,00 cm, lt: 15,5 cm, Ht: 16,50 cm, L-
recipient: 15,30 cm; l-recipient: 13,20 cm, H-recipient: 5,50 cm, D roată: 10,2 cm; Loc de 
descoperire: Bujoru, com. Bujoru, jud. Teleorman; Context descoperire: mormânt 
tumular de înhumație distrus de lucrări agricole (1974); Datare: perioada mijlocie a 
primei epoci a fierului (Hallstatt mijlociu), Ha B3–C, secolul VIII î.Hr., perioada culturii 
(stilului ceramic) Basarabi. O ipoteză personală leagă imagistica păsărilor acvatice de 
ideea de potop universal ce vine la sfârșitul unei lumi (al unui timp), odată cu o nouă 
creație „adusă” în maticea (matca) vasului ritualic (mitra), imagistică păstrată în 
oralitatea populară prin transmiterea valențelor creatoare unei păsări acvatice și în 
prezent; barza, fiind cea care aduce copiii în sânul căminului. Toporul dublu este 
imaginea armei Marelui Zeu, simbol al celor două „lovituri” apocaliptice ce vor veni. 
Soarele poate apare în barca trasă de păsări, reprezentat în călătoria sa cerească, ca și 
simbol al timpului trecător, dar și ca simbol al timpului care ne „trage” către un destin 
implacabil. Toate acestea sunt, după zona de răspândire europeană, semne ale Vechii 
Religii Pământene a Geților de Aur primordiali.  
 
